# Tulipa Ruiz

Tulipa Ruiz (Santos, 19 d'octubre de 1978) de nom complet Tulipa Ruiz Chagas, també coneguda com a Tulipa, és una cantautora i artista brasilera. És una de les artistes més importants i interessants sorgides del Brasil en aquest segle, que aconsegueix reverenciar els tropicalistes sense sonar ancorada en el passat.

## Biografia

Tulipa Ruiz Chagas va néixer a Santos, estat de São Paulo, el 19 d'octubre de 1978. El seu pare, Luiz Chagas, era membre de la banda Isca da Polícia, d'Itamar Assumpção. Va ser ell qui va posar el nom a Tulipa fent un homenatge a una de les pel·lícules preferides, The Black Tulip (1964). Quan els seus pares es van divorciar, ella es va traslladar, amb la seva mare Graziella i el seu germà Gustavo, a São Lourenço, Minas Gerais, on va créixer i treballar en una botiga de discos fins a traslladar-se a São Paulo, amb vint-i-dos anys, per estudiar periodisme a la Pontificia Universitat Catòlica de São Paulo (PUC-SP).
Va formar part de diversos conjunts musicals durant els seus anys universitaris, però oficialment la seva carrera va començar el 2009. El seu àlbum de debut, aclamat per la crítica, Efêmera, va sortir el 2010, i la seva cançó homònima va ser inclosa en la banda sonora del videojoc FIFA 11. El 2012 amb Tudo Tanto va guanyar un premi Multishow de música brasilera i un premi APCA. El seu tercer àlbum, Dancê, que va sortir el 2015, li va proporcionar un premi Grammy llatí. De fet, Tulipa va ser la primera independent, és a dir sense contracte amb una gran discogràfica, a guanyar un Grammy llatí (en la categoria de Millor àlbum de pop contemporani brasiler) i amb aquest assoliment va obrir portes a altres professionals de la música.
El 2013 va ser música convidada al debut del raper Emicida O Glorioso Retorno de Quem Nunca Esteve Aqui, i el 2016 va col·laborar amb l'antic membre de Titãs Nando Reis en el seu vuitè àlbum en solitari, Jardim-Pomar. El seu següent llançament, Tu, va sortir el 2017. La idea de Tulipa era publicar una relectura dels seus anteriors àlbums, però finalment va afegir també cançons inèdites. El disc compta amb una contribució convidada del músic mexicà Adan Jodorowsky, fill del cineasta Alejandro Jodorowsky.
L'any 2020 va preparar un nou treball, en commemoració del 10è aniversari del seu debut. La pandèmia de COVID-19 va provocar l'endarreriment de l'estrena d'Efêmera (Remix), que no va veure la llum fins al 2022. L'artista va decidir enregistrar-lo a la Casa Moderna, la primera residència modernista del Brasil, obra de Gregori Warchavchik. La publicació d'aquest àlbum pràcticament va coincidir amb el seu nou LP d'estudi: Habilidades Extraordinárias. Amb aquest disc, Ruiz s'allunyava del folk suau i cerca una sonoritat més propera al rock indie.
Tot i les seves diferències, els discos de Tulipa s'han considerat junt amb els de Natalia Lafourcade, iLe i Lucrecia Dalt que comparteixen la voluntat de reformular les tradicions sonores de Llatinoamèrica.
A banda de la seva carrera musical, Tulipa també ha realitzat il·lustracions per a revistes, portades d'àlbums, cartells de concerts i quaderns; les seves obres d'art es mostren a la seva pàgina oficial de Tumblr.

## Influències

Tulipa afirma estar fortament influenciada per cantants com Meredith Monk, Joni Mitchell, Gal Costa, Ná Ozzetti, Zezé Motta, Baby Consuelo i Joyce. Ella mateixa denomina el seu estil musical com a "pop del bosc", ja que es va criar en una zona rural mineira.

## Referències en la cultura popular

S'al·ludeix a Tulipa a la cançó de Rogério Skylab Jeneci, Kassin, Tulipa, del seu àlbum de 2018 O Rei do Cu, al costat de Marcelo Jeneci i Alexandre Kassin.

## Discografia

| Àlbums d'estudi Any Àlbum 2010 Efêmera Discogràfica: YB Music Format: CD 2012 Tudo Tanto Discogràfica: Natura Musical Format: CD 2015 Dancê Discogràfica: Natura Musical Format: CD 2017 Tu Discogràfica: ONErpm Format: Streaming, descàrrega 2022 Habilidades Extraordinárias Discogràfica: Brocal Format: Streaming, descàrrega | Remescles Any Àlbum 2022 Efêmera (Remix) Discogràfica: Brocal Format: Streaming, descàrrega |

## Referències

* ↑ Costa, Marcelo. «Faro. Panorama de septiembre de música y cultura iberoamericana» (en castellà). MondoSonoro, 31-10-2022. Arxivat de l'original el 2023-05-08. [Consulta: 8 maig 2023].
* ↑ Goldschmitt, K. E.. Bossa Mundo: Brazilian Music in Transnational Media Industries (en anglès). Oxford University Press, 2019-09-02, p. 192. ISBN 978-0-19-092355-6. Arxivat 2024-05-25 a Wayback Machine.
* ↑ «Tulipa Ruiz se afirma em segundo disco» (en portuguès brasiler). Folha de S.Paulo, 27-06-2012. Arxivat de l'original el 2023-05-09. [Consulta: 9 maig 2023].
* ↑ «Tulipa Ruiz lança terceiro disco em maio - Território da Música». Arxivat de l'original el 11 juny 2015.
* ↑ «"Tiempos terribles son catalizadores creativos", dice cantautora Tulipa Ruiz» (en castellà). La Vanguardia, 26-09-2019. Arxivat de l'original el 2023-05-08. [Consulta: 8 maig 2023].
* ↑ «O glorioso retorno de quem nunca esteve aqui» (en portuguès brasiler). Lab Fantasma. Arxivat de l'original el 2023-05-09. [Consulta: 9 maig 2023].
* ↑ «Tulipa Ruiz canta 'Dancê' em show de graça em shopping de Brasília» (en portuguès brasiler). G1, 09-08-2016. Arxivat de l'original el 2023-05-12. [Consulta: 9 maig 2023].
* ↑ «Tulipa Ruiz faz disco 'nude', com canções inéditas e regravações» (en portuguès brasiler). Arxivat de l'original el 2023-05-09. [Consulta: 9 maig 2023].
* ↑ Arakaki, Sidney. «Álbum visual da Tulipa Ruiz: Efêmera Remix» (en portuguès brasiler). Skataholic, 22-09-2022. Arxivat de l'original el 2023-05-09. [Consulta: 9 maig 2023].
* ↑ «Veja críticas dos álbuns de Chico César, Tulipa Ruiz, Susana Baca, T.T. Band e Gabriels - Infográficos - Estadão» (en portuguès brasiler). O Estado de São Paulo, 07-10-2022. Arxivat de l'original el 2022-10-07. [Consulta: 9 maig 2023].
* ↑ Losilla, Javier. «Anacrónicas y audaces: las cantautoras latinas que renuevan la música de raíz» (en castellà), 26-11-2022. Arxivat de l'original el 2023-05-08. [Consulta: 8 maig 2023].
* ↑ «Ateliê da Tulipa». Arxivat de l'original el 2023-05-08. [Consulta: 8 maig 2023].
* ↑ «Tulipa Ruiz e seu pop florestal» (en portuguès brasiler). O Estado de São Paulo, 25-04-2010. Arxivat de l'original el 29/04/2010. [Consulta: 14 gener 2022].

## Enllaços externs

* Tulipa Ruiz - Lloc web oficial